Polisie vernietig duisende vuurwapens(Argieffoto: SA Polisie) Polisie het Donderdag byna 25 000 vuurwapens in Vanderbijlpark, Gauteng, vernietig. Hierdie vuurwapens sluit in dié wat deur beamptes gekonfiskeer is en tydens die vorige twee amnestietyperke ingehandig is. Volgens kol. Brenda Muridili, polisiewoordvoerder, is helfte van die 24 901 vuurwapens wat vernietig is, tydens die amnestietydperk in 2019, 2020 en vanjaar ingehandig. Dit is egter nie bekend of al die vuurwapens wat tydens die amnestietydperke ingehandig is, Donderdag vernietig is nie. Die vernietigde vuurwapens is wel aan Ibis-toetsing onderwerp en daar is bevind dat geen wapens aan enige misdade gekoppel is nie. “In totaal is 3 610 gewere, 3 083 haelgewere en 17 383 handwapens en ammunisie vernietig.” ŉ Kennisgewing is op 9 Junie in die Staatskoerant gepubliseer dat 24 910 vuurwapens vernietig sal word. Belanghebbendes wat ŉ geldige aanspraak op die betrokke vuurwapens of ammunisie gehad het kon binne 21 dae ná die publikasie van die kennisgewing vertoë aan die registrateur lewer waarom die geïdentifiseerde vuurwapens of ammunisie nie vernietig moes word nie. Polisie het vertoë met betrekking tot nege wapens ontvang en gevolglik is slegs 24 901 vuurwapens vernietig. “Die onwettige vuurwapenhandel is nog ŉ knou toegedien met dié vuurwapens wat vernietig is. Beamptes sal voortgaan om beslag te lê op onwettige vuurwapens, aangesien onwettige vuurwapens die veiligheid van ons landsburgers in gevaar stel.” Muridili sê burgers moet bewus wees daarvan dat die vuurwapens van geliefdes wat dood is nie soos enige ander bate hanteer kan word nie. “ŉ Vuurwapen word aan ŉ individu uitgereik. Daarom, in geval van die dood van die eienaar, moet die gesin of eksekuteur die vuurwapen laat deaktiveer, dit aan ŉ geakkrediteerde vuurwapenhandelaar of individu verkoop of dit vrywillig aan die polisie oorhandig sodat dit vernietig kan word.”